Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3.

(2020/C 57/07)

Käesolev teade on avaldatud vastavalt komisjoni delegeeritud määruse (EL) 2019/33 artikli 17 lõikele 5. (1)

STANDARDMUUDATUSE HEAKSKIITMISE TEADE

„ODOBEȘTI“

Viitenumber PDO-RO-A1586-AM01

Teate kuupäev: 9. oktoober 2019

HEAKSKIIDETUD MUUDATUSE KIRJELDUS JA PÕHJUSED

1. Uute kasvatatavate viinamarjasortide lisamine

Kirjeldus ja põhjused

Võttes arvesse kliimaga seotud muutusi viimastel aastatel ning uute viinamarjaistanduste tegelikku saagikust, on kasvatamiseks lubatud viinamarjasorte hõlmavat tootespetsifikaadi osa täiendatud geograafilises piirkonnas kasvatatavate uute veiniviinamarjasortidega, mida kasutatakse KPN veinide valmistamiseks.

Geograafiline piirkond, mis viimase 10 aasta jooksul oli eriti sobiv valgete viinamarjasortide kasvatamiseks, on muutunud soodsaks punaste viinamarjasortide, nagu „Syrah“, „Zweigelt“ jt kasvatamiseks; pinnasega seotud omadused ja aretatud kloonid võimaldavad valmistada veine, mille kõrge kvaliteet peegeldab piirkonna eripärasid.

See muudatus mõjutab ka koonddokumenti.

2. Saagikuse kohandamine veiniviinamarjasektoris

Kirjeldus ja põhjused

Tootespetsifikaadis suurendatakse veiniviinamarjade saagikust ning see muudatus mõjutab ka koonddokumenti.

Muudatus on tingitud uute suurte viinamarjaistanduste rajamisest, kus istutustihedus on rohkem kui 4 000 puud hektari kohta, mis on saanud võimalikuks tänu parema kvaliteediga ja suurema saagikusega pookealuste kasutamisele. Kaitstud päritolunimetusega toote kvaliteedi säilimine suurema toodangu puhul on samuti tagatud tänu uutele töötlemismeetoditele.

3. Veinide tootmispiirkonna muutmine

Kirjeldus ja põhjused

Tootespetsifikaati on lisatud lisasätted, mis tagavad veinide valmistamise kontrollitud temperatuuril ning kaitstud päritolunimetusele iseloomuliku lõhna ja maitse säilimise veinide puhul, mis on toodetud väljaspool määratletud geograafilist piirkonda, st samas haldusüksuses asuvas naaberpiirkonnas, kus on veinivalmistamise jaoks optimaalsed tingimused.

Muudatus ei mõjuta koonddokumenti.

4. Veini valmistamise eritoimingute lisamine

Kirjeldus ja põhjused

Tootespetsifikaati on lisatud valgete ja roosade veinide ning sortidest „Pinot Gris“ ja „Traminer Roz“ valmistatava veini valmistamistingimused, seda seoses veinivalmistamise meetodite arenguga ja tarbijate järjest suurema huviga nende konkreetsete viinamarjasortide vastu, eeskätt roosade veinide puhul.

Muudatus ei mõjuta koonddokumenti.

5. Toodangu klassifitseerimise tingimuste ümbersõnastamine

Kirjeldus ja põhjused

Toodangu klassifitseerimise tingimused on ümber sõnastatud tootjate taotlusel, kuna teatavad kvaliteediomadused ei ole päritolunimetusega toodete puhul enam tagatud.

Muudatus ei mõjuta koonddokumenti.

KOONDDOKUMENT

1. Toote nimetus

Odobești

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Analüütilised ja organoleptilised omadused – valged/roosad veinid

Valgetel veinidel on piirkonnale iseloomulikud omadused ning neil on õistaimede pehmed lõhna- ja maitsenüansid ning eksootiliste puuviljade ja tsitrustaimede maitse- ja lõhnavarjundid. Osal veinidest on keskmine või suur happesus, nad on selge värske maitsega ning lõhnabuketil võib olla nii tugev rohune nüanss kui ka troopiliste puuviljade magusad maitsevarjundid, sageli on nende lõhnas aimata viinapuu õite aroomi.

Valged veinid on peenekoelised, lõhna- ja maitseomadustelt neutraalsed; neil võib olla õunte või õistaimede lõhnavarjundeid (Fetească regală) või rooside lõhna- ja maitsevarjundeid (Trandafiri de dulceaţă), millele veini vananedes lisanduvad muskaadi, rosinate ja mee varjundid (Tămâioasă românească) või tsitrusviljade ja rohttaimede varjundid, mis annavad veinile erksuse ja värskuse, ning segunevad lillelõhnaga, samuti on tunda kerget värskete puuviljade aroomi (Crâmpoșie).

Üldised analüütilised omadused Maksimaalne üldalkoholisisaldus (mahuprotsentides) 15,00 Minimaalne tegelik alkoholisisaldus (mahuprotsentides) 9,00 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta) 200

Analüütilised ja organoleptilised omadused – punased veinid

Punastes veinides on rohkem värvi andvaid tanniiniühendeid ning nende lõhna- ja maitseomadused on kontsentreeritumad, veinidel on puuviljaseid nüansse ning tänu suhkrusisaldusele on veinid tasakaalustatud, neil on meeldiv järelmaitse, nad on peenekoelised ja värskete maitsenüanssidega.

Punaseid veine iseloomustavad päikesekuivatatud ploomide lõhna- ja maitsevarjundid (Fetească neagră), nende algne lõhna- ja maitsebukett võib ulatuda alusmetsa ja loodusliku taimestiku nüanssidest üleküpsenud viinamarja ja mustsõstra maitsenüanssideni (Cabernet Sauvignon), hõlmata rohelise paprika või kirsside ja teiste küpsenud punaste puuviljade maitset, veini vananedes aga rosinate, tubaka ja musta pipra varjundeid.

Üldised analüütilised omadused Maksimaalne üldalkoholisisaldus (mahuprotsentides) 15,00 Minimaalne tegelik alkoholisisaldus (mahuprotsentides) 9,00 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 20 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a) Peamised veinivalmistustavad

VEINIDE OMADUSED JA VIINAMARJAKASVATUSTAVAD

Viljelustavad

— vähemalt 3 300 tüve hektari kohta olemasolevate viinamarjaistanduste puhul;

— kasvatusviis: vastavalt tootja valikule, sõltuvalt sordist ja võttes arvesse mulla- ja ilmastikutingimusi.

b) Maksimaalne saagikus

„Sauvignon“, „Pinot Gris“, „Muscat Ottonel“, „Traminer alb“, „Tămâioasă românească“, „Traminer roz“:

15 000 kilogrammi viinamarju hektari kohta.

„Aligote“, „Șarba“, „Băbească Gri“, „Chardonnay“, „Fetească albă“, „Frâncușă“, „Riesling de Rhin“, „Donaris“:

16 500 kilogrammi viinamarju hektari kohta.

„Cabernet Sauvignon“, „Fetească Neagră“, „Pinot Noir“, „Merlot“:

17 500 kilogrammi viinamarju hektari kohta.

„Fetească Regală“, „Crâmpoșie selecționată“, „Mustoasă de Măderat“, „Riesling Italian“, „Galbenă de Odobești“:

19 000 kilogrammi viinamarju hektari kohta.

„Crâmpoșie“, „Furmint“, „Muscadelle“, „Grasă de Cotnari“, „Semillon“:

19 000 kilogrammi viinamarju hektari kohta.

„Plăvaie, Băbească Neagră“, „Codană“, „Syrah“, „Sangiovese“, ’Barbera, Nebbiolo, Zweigelt:

21 500 kilogrammi viinamarju hektari kohta.

„Sauvignon“, „Pinot Gris“, „Muscat Ottonel“, „Traminer alb“, „Tămâioasă românească“, „Traminer roz“:

115 hektoliitrit hektari kohta.

„Aligote“, „Șarba“, „Băbească Gri“, „Chardonnay“, „Fetească albă“, „Frâncușă“, „Riesling de Rhin“, „Donaris“:

127 hektoliitrit hektari kohta.

valge veini valmistamisel järgmiste sortide puhul: „Cabernet Sauvignon“, „Fetească Neagră“, „Pinot Noir“, „Merlot“:

135 hektoliitrit hektari kohta.

„Fetească Regală“, „Crâmpoșie selecționată“, „Mustoasă de Măderat“, „Riesling Italian“, „Galbenă de Odobești“:

146 hektoliitrit hektari kohta.

„Cabernet Sauvignon“, „Fetească Neagră“, „Pinot Noir“, „Merlot“:

129 hektoliitrit hektari kohta.

„Crâmpoșie“, „Furmint“, „Grasă de Cotnari“, „Muscadelle“, „Semillon“:

146 hektoliitrit hektari kohta.

„Plăvaie“:

165 hektoliitrit hektari kohta.

„Băbească Neagră“, „Codană“, „Syrah“, „Sangiovese“, „Barbera“, „Nebbiolo“, „Zweigelt“:

159 hektoliitrit hektari kohta.

6. Määratletud geograafiline piirkond

Vrancea maakond

— Odobeşti linn – Unirea küla;

— Jariștea kommuun – Jariștea, Pădureni, Scânteia, Vărsătura külad;

— Bolotești kommuun – Bolotești, Pietroasa, Vităneștii de sub Măgură, Găgești, Putna, Ivăncești külad;

— Broșteni kommuun – Broșteni, Pitulușa, Arva külad.

7. Peamised veiniviinamarjasordid

„Aligoté B“ – „Plant de trois“, „Plant gris“, „Vert blanc“, „Troyen blanc“

„Șarba B“

„Pinot Gris G“ – „Affumé“, ’Grau Burgunder, „Grauburgunder“, „Grauer Mönch“, „Pinot cendré“, „Pinot Grigio“, „Ruländer“

„Riesling du Rhin B“ – „Weisser Riesling“, „White Riesling“

„Plăvaie B“ – „Bălană“, „Plăvană“, „Poamă bălaie“

„Traminer Roz Rs“ – „Rosetraminer“, „Savagnin roz“, „Gewürztraminer“

„Grasă de Cotnari B“ – „Dicktraube“, „Grasă“, „Köver szölö“

„Muscadelle B“ – „Moscatello bianco“, „Muscadet doux“

„Sémillon B“ – „Semillon blanc“

„Băbească gri G“

„Crâmpoșie B“

„Crâmpoșie selecționată B“

„Chardonnay B“ – „Gentil blanc“, „Pinot blanc“„Chardonnay“

„Donaris B“

„Frâncușă B“ – „Vinoasă“, „Mildweisser“, „Mustoasă de Moldova“, „Poamă creață“

„Furmint B“ – „Furmin“, „Şom szalai“, „Szegszolo“

„Mustoasă de Măderat B“ – „Lampau“, „Lampor“, „Mustafer“, „Mustos Feher“, „Straftraube“

„Barbera N“

„Codană N“

„Pinot Noir N“ – „Blauer Spätburgunder“, „Burgund mic“, „Burgunder roter“, „Klävner Morillon Noir“

„Pinot noir N“ – „Spätburgunder“, „Pinot nero“

„Sangiovese N“ – „Brunello di Montalcino“, „Morellino“

„Syrah N“ – „Shiraz“, „Petit Syrahä

„Zweigelt N“ – Blauerzweigelt“, „Negru de Zweigelt“, „Zweigelt blau“

„Nebbiolo N“

„Tămâioasă românească B“ – „Busuioacă de Moldova“, „Muscat blanc à petits grains“

„Tămâioasă românească B“ – „Rumanische Weihrauchtraube“, „Tamianka“

„Traminer aromat alb B“

„Galbenă de Odobești B“ – „Galbenă de Căpătanu“, „Galbenă Uriașă“, „Galbenă“

8. Seos(t)e kirjeldus

Seos geograafilise piirkonnaga

Üksikasjalik teave geograafilise piirkonna kohta

Aluspinnas – alluviaalsed ja deluviaalsed liiva-kruusasetted, mis on kaetud lössipõhise settekihiga ja moodustavad üheskoos pleistotseenist pärineva purdkivimi, mis paikneb pliotseeni mergli-, savi ja mereliiva kihistustel.

Pinnavormid – alluviaalsetest ja deluviaalsetest setenditest moodustunud küllalt ühtlane alluviaalne rusukallestik, mis ulatub lääne suunas kuni 300 meetri kõrgusele ja ida pool 100 meetrini, ulatudes Măgura Odobești mäestiku jalamilt kuni piirkonda Valahhia madalikuga (Câmpia Română) ühendava mäekülje ülaosani. Piirkonna geomorfoloogiat iseloomustavaks teguriks on asjaolu, et see jääb suurte paralleelsete lääne-idasuunaliste jõgede vahelisele alale. Erineval kõrgusel ja eri suunas avanevad nõlvad võimaldavad kasvatada mitmesuguseid viinamarjasorte.

Kliima on kontinentaalne ja väga varieeruv, seda mõjutavad suured Ida-Euroopa õhumassid ning piirkonna lääne- ja loodeosas kogu aasta jooksul, peamiselt aga üleminekuaastaajal liikuvad Atlandi ookeanilt saabuvad õhumassid. Üldise keskmise päikesekiirguse kogus aasta lõikes on üle 120 kcal/cm2, ulatudes põhjakülgedele avatud aladel 110 ja lõuna poole avanevatel aladel 140 kcal/cm2-ni.

Odobești vaatlusjaama andmetel on viimase 40 aasta jooksul täheldatud kliima soojenemist.

Mullastik – selle piirkonna muldade puhul on tegemist peamiselt mustmulla aktiivkihtidega (leostunud ja deluviaalsed savimullad) põhiliselt viinamarjakasvatusalade ida- ja keskosas, piirkonna lääneosas on ülekaalus hallmullad. Mulla kerge ja tasakaalustatud tekstuur tagab hea veeläbilaskvuse ja kuivenduse ning mulla füüsikalised ja tehnoloogilised omadused soodustavad mullas toimuvaid keemilisi protsesse ning tagavad mulla piisava huumusetaseme ja toitainete sisalduse, mis on väga soodne viinamarjakasvatuseks.

Toote andmed

Valgetel veinidel on veini liigile ja vanusele iseloomulik värvus, väga head lõhna- ja maitseomadused (vanale veinile iseloomulik bukett), samuti iseloomustab neid maitse- ja lõhnaomaduste tasakaalustatus ja peenekoelisus. Veinide iseloomulikud omadused, eeskätt selge värvus, on seotud geograafilise piirkonna ning eeskätt piisava päikesekiirguse hulgaga ja kerge tekstuuriga mullastikuga. Neid omadusi toetab ka Odobeşti viinamarjakasvatusala paiknemine Alam-Karpaatide idaosa jalamil, kus keskmine kõrgus merepinnast on 200 m. Bioloogiliselt ja mullastiku omadustelt kuulub piirkond Valahhia madaliku alla (Câmpia Română), kuid geneetiliselt on piirkond seotud Alam-Karpaatidega. Tegemist on eraldiseisva tervikliku piirkonnaga, mida iseloomustab ökoloogiliselt puhas keskkond, mis on väga sobilik viinamarjakasvatuseks.

Alates XVII sajandist on nende viinamarjaistanduste tuntus suurenenud, nii et teoses „Descriptio Moldavie“ on Dimitrie Cantemir tõstnud Odobeşti viinamarjaistandused riigi kvaliteetveinide valmistajate hulgas kolmandale kohale. Ei olnud juhus, et selle piirkonna viinamarjaistanduste omanikud olid Moldova ja Iași piiskopkonna valitsejad ning Romani ja Rădăuți linnade piiskopid.

Tänu kvaliteedile müüdi sellest piirkonnast pärinevaid veine paljude aastate jooksul Poola ja Venemaa monarhidele (1456. aastal nõudis Poola kuningas Kazimierz seda veini vürstilt Petru Rareșilt).

Põhjuslik seos

Tänu mulla- ja ilmastikutingimustele ja kõrge happelisusega pinnasele on sellest piirkonnast saadud veinid kõrgelt hinnatud värskuse ja puuviljalise maitse poolest.

Päikesekiirguse keskmine kestus ligikaudu 2 100 tundi aastas ning summaarne päikesekiirgus (aasta keskmine üle 120 Kcal/cm2), mis on põhja ja lõuna suunas avanevate istanduste puhul erinev, loovad optimaalsed tingimused suhkrute ja viinamarja aromaatsete ühendite valmimiseks ja piisavas kontsentratsioonis kogunemiseks. Aasta keskmine temperatuur on ligikaudu 9–10 oC, seega on tegemist keskmise temperatuurivahemikuga.

9. Olulised lisatingimused (pakendamine, märgistamine, muud nõuded)

Turustustingimused

Õigusraamistik:

riigisisesed õigusaktid.

Lisatingimuse liik:

täiendavad märgistusnõuded.

Tingimuse kirjeldus:

lisatingimusi ei ole.

Link tootespetsifikaadile

http://onvpv.ro/sites/default/files/caiet_sarcini_doc_odobesti_modif_cf_cererii_1426_14.06.2019_no_track_changes_4.pdf

(1) EÜT L 9, 11.1.2019, lk 2..